משה בלייכר

הרב משה דוד בלייכר (נולד ב-1954) הוא מייסד ישיבת שבי חברון שבעיר חברון, כיהן כראש הישיבה למעלה מעשרים שנה.

ביוגרפיה
נולד בבני ברק למשפחה דתית לאומית. בצעירותו למד בישיבת היישוב החדש ובישיבת ירושלים לצעירים, ובהמשך קפץ כיתה והגיע בתור נער לישיבת מרכז הרב, למד בין השנים תשל"ב–תשל"ח והיה תלמידם של הרב צבי יהודה הכהן קוק, הרב אברהם אלקנה שפירא, הרב צבי ישראל טאו ושל הרב מרדכי שטרנברג. הוסמך לרבנות על ידי הרב דב ליאור.

כשהיה בן 23 התמנה לר"מ בישיבת אור עציון. כיהן גם כרב היישוב עצמונה למשך תקופה קצרה. היה שותף למאבק נגד הנסיגה מחבל ימית. עמד בראש 'ישיבת אופירה' שהוקמה ביישוב אופירה, ליד שארם א-שייח', מספר חודשים לפני הנסיגה מסיני, ועד פינוי היישוב. בישיבה למדו בין השאר דרור וינברג והרב מנחם פרל.ממוזער|הרב בלייכר והרב מרדכי אליהו לוחצים ידיים
באלול תשמ"ב (1982) הוזמן להקים את ישיבת שבי חברון בבית רומנו בחברון, וכיהן למעלה מעשרים שנה בראשותה. תחת הנהגתו גדלה הישיבה ואף הוקמו מוסדות נוספים בחברון ובסביבותיה, ובהם הישיבה הקטנה במעלה חבר, והמכינה נתיבות דרור על שמו של דרור וינברג ביישוב תלם.

ב-2003 לקה באירוע מוחי, ולכן פרש מתפקידו כראש הישיבה בפועל. ממלא מקומו הוא הרב חננאל אתרוג.

 חיים אישיים 
הרב בלייכר נשוי לנאורה (לבית בן פזי), ומתגורר בשכונת חומת שמואל בירושלים. לבני הזוג שמונה ילדים. מהם:

 הרב טוביה - ראש כולל לדיינות "קומי אורי" בחריש, כיהן גם כר"מ בישיבת איילת השחר באילת.
 הרב אשי - ר"מ בישיבה התיכונית נווה.

גיסו, הרב חנוך בן פזי, היה ר"מ במכון מאיר.

 שיטתו 
שיטתו החינוכית של הרב בלייכר מבוססת על תורת הרב קוק, ומתמקדת בבניית האישיות של התלמיד בישיבה מבחינה אמונית וערכית. בספריו ובשיעוריו הוא מראה כיצד עניינים הנראים פשוטים או תמוהים בתנ"ך או בדברי חז"ל נועדו בעצם ללמד תכנים עמוקים בהתגלות האלוהית בעולם.

הרב בלייכר שייך לזרם הממלכתי בציונות הדתית, וישיבתו נחשבת לאחת מישיבות הקו. גישתו ביחס לציונות החילונית, בהמשך לרבותיו, היא: "אנחנו הפסקול של הציונות של הדור הקודם. הדור הקודם עשה דברים באינסטינקט בלא להבין למה. כמו שילד נולד, בראשית דרכו הוא אינו שואל שאלות אלא עושה מה שאומרים לו, ורק כשהוא מתבגר הוא מתחיל לשאול שאלות. את התשובות לשאלות האלה אנחנו צריכים לתת, אנחנו המרפא לדור הזה". לשיטתו, "רוח אבותינו היא העומדת ביסוד מדינת ישראל". "הדור הקודם עשה דברים באינסטינקט בלא להבין למה. מה גרם לאנשים שבעטו בכל דבר קדוש להמיר חיי נוחות ושפע חומריים בעליה לארץ ישראל מוכת רעב והמלריה? הרי הם לא היו אנשים דתיים שהמצווה לעלות לארץ דיברה אליהם? אין זאת אלא מעשה שמים שנועד לקבץ את עם ישראל בארצו ל'אתחלתא דגאולה' לקראת הגאולה השלמה".

הרב בלייכר היה מהמתנגדים החריפים לשיטת הרבדים ללימוד גמרא וללימוד "תנ"ך בגובה העיניים".

 מספריו 
 עמק חברון, על פרקים שני ושלישי במסכת בבא מציעא. שיעורים בעיון. מצורפות הסכמותיהם של הרב מרדכי אליהו, הרב אברהם שפירא, הרב אשר וייס ועוד
 למהלך הפרשיות – שיעורים על ספר בראשית
 למהלך הפרשיות – שיעורים על ספר שמות. שני כרכים
 שכינה ביניהם – שיעורים על הקשר בין בני הזוג
לביתך נאוה קודש – על הזוגיות, הוצאה פרטית תשס"ה
 למהלך קדושת הזמנים – סדרת חוברות על מועדי השנה
 פירוש על שמונה פרקים להרמב"ם
  ורב שלום בניך – על חינוך ילדים ונוער
  בניין אמונה – המוסר הטבעי הישראלי
 נתיב התורה – לבירור ערכה של התורה
איגרת הרמב"ן – פירוש לאיגרת הרמבן לאור כתבי הראיה קוק
פרי היום – פירוש והעמקה בתפילה (מ"ברכו" ועד "ובא לציון")
שמירת הלשון (מאת החפץ חיים); מבואר על ידי הרב משה בלייכר. חלק א' כולל ההקדמה ושער הזכירה. תשפ"א.
לראות טוב – על שער הבחינה

 קישורים חיצוניים 





 הערות שוליים 

קטגוריה:חברון: רבנים
קטגוריה:בוגרי ישיבת מרכז הרב
קטגוריה:ראשי ישיבות ציוניות
קטגוריה:תלמידי הרצי"ה קוק
קטגוריה:תלמידי הרב אברהם אלקנה שפירא
קטגוריה:בוגרי ישיבת ירושלים לצעירים
קטגוריה:רבני ישיבת אור עציון
קטגוריה:מחברי ספרי מוסר ומחשבה
קטגוריה:רבני ישיבת שבי חברון
קטגוריה:בוגרי ישיבת היישוב החדש
קטגוריה:תלמידי הרב מרדכי שטרנברג
קטגוריה:ישראלים שנולדו ב-1954